Dagga van R800 000 op N1 naby Laingsburg gekry | Netwerk24
Dagga van R800 000 op N1 naby Laingsburg gekry
31 Julie 2020 20:04
Die sakke dagga wat op die N1 naby Laingsburg gevind is.
Die polisie het op dagga van R800 000 beslag gelê op die N1 naby Laingsburg en twee mense is in hegtenis geneem.
Die dwelmvonds is Donderdag omstreeks 15:30 gemaak toe die polisie ’n afleweringsvoertuig by ’n voertuigpunt voorgekeer en deursoek het. Die afleweringsvoertuig was op pad na Kaapstad.
Volgens die polisie is afgekom op vier sakke dagga wat agter op die vragmotor se sleepwa was.
Beslag is gelê op die dagga en die bestuurder asook die passasier is in hegtenis geneem.
Die twee verdagtes van onderskeidelik 64 en 33 jaar oud word nog aangehou, het die polisie Vrydag in ’n verklaring gesê.
Hulle sal in die landdroshof in Laingsburg verskyn sodra hulle aangekla word. Die polisie glo die dagga was bestem vir verspreiding in Kaapstad.
Die Wes-Kaapse polisiebestuur sê hy hoop die twee se inhegtenisneming sal voornemende dwelmhandelaars afskrik om dwelms in gemeenskappe in die provinsie te probeer versprei.
Meer oor: N1 Laingsburg | Dwelmsvonds | Dagga